**allegro alla breve**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

zic unii c-am o viaţă minunată

că merg şi vin încolo şi încoace

tot povestesc şi fleanca nu-mi mai tace

şi mă expun de fiecare dată

iar altora le pare că-mi arăt

prea cu tot dinadinsul poezia

încât orgoliul să mi-l desfăt

să-mi înfăşor în versuri nerozia

şi încă alţii spun că nu-s decât

un fante melancolic şi urât

drapându-şi în concepte ignoranţa

ca să-şi trezească-n inimă speranţa

de-a trece dincolo de da sau nu —

dar ce ştiu ei?

speranţa mea eşti tu.